Fico, Robert, podpredseda NR SR (2011-09-13):
Ďakujem pekne. Ako predkladateľ, pán podpredseda, aby nevznikol dojem, že využívam ustanovenia rokovacieho poriadku, ktoré ma oprávňujú na vystúpenie kedykoľvek v pozícii podpredsedu parlamentu. Pán minister financií, dovolím si taký príklad, ktorý je trošku možno vzdialený od Slovenskej republiky, ale presne zodpovedá vašemu vystúpeniu. V nejakom roku 1967 alebo 1966 jeden Američan, ktorý sa volal Ehrlich, vypracoval špeciálnu ekonometrickú štúdiu a došiel k záveru, že jedna dobre popularizovaná poprava má za následok o šesť až sedem vrážd menej. O túto štúdiu sa stále opiera dnes Ministerstvo spravodlivosti a Najvyšší súd Spojených štátov pri odôvodňovaní trestu smrti. Táto štúdia je tak presvedčivá, že Kanaďania, ktorí sa naplašili, dali dohromady jednu veľkú skupinu, ktorú viedol nositeľ Nobelovej ceny za ekonómiu pán Klein, ktorý keď preštudoval túto štúdiu, povedal: „Čísla sú korektné, čísla sú presné, len sa nám nepáčia.“ Toto isté ste predviedli vy. Na všetky čísla, ktoré som uviedol vo svojom vystúpení na úvod tejto Národnej rady, ste povedali, že to boli korektné čísla. Povedali ste, že to boli korektné čísla, ak, samozrejme, máte možnosť na to reagovať. Tak si ich teda niektoré zopakujme, aby sme vedeli, o čom sa tu bavíme. V rokoch 2006 – 2010, a mal som určitú výhodu, v tom čase som bol predseda vlády a som disponoval určitými informáciami, myslím si, že aj pán minister zahraničných vecí, keď bol predseda vlády, tak disponoval všetkými informáciami, sa zvýšil dlh Slovenskej republiky v absolútnych číslach o niečo viac ako 10 mld. Hovoríme teraz o eurách, 10 mld. eur. Vy ste poslali v špeciálnom programe, ktorý je ohľadne stabilizácie, do Bruselu informáciu, že mienite zadlžiť túto republiku v rokoch 2011 – 2014 o sumu asi 12,6 mld. Ja nie som ekonóm, ale v jednoduchej matematike je 12,6 viac ako 10. Nehovoriac o tom, že... (Potlesk.) Nehovoriac o tom, že my sme naozaj zažili, a my nepopierame, že sú tu dôsledky svetovej krízy, my dnes nepredkladáme, pán minister, ako ste to urobili vy niekedy v marci 2010, návrh na zníženie priamych daní na 16 %. My rešpektujeme, že sú tu nejaké dôsledky krízy. Ale vy rešpektujte, že ste naplánovali zadlžiť túto krajinu o viac ako 12 mld., my sme zadlžili o 10. Nerozumiem tomu. Dvanásť je vždy viac, ako je desať. A práve kvôli tomuto, že ste nasadili takéto tempo, a potvrďte túto informáciu, či je pravdivá, že v roku 2011 dlh na jednu hlavu stúpne z 5 000 na 5 700 eur v porovnaní s rokom 2010. To je korektné číslo. To je úplne korektné číslo. Kvôli tomuto, aké tempo zadlžovania Slovenskej republiky ste spustili, musíme uvažovať o tom, že sa prihlásime k zákonu o fiškálnej zodpovednosti a limitujeme tú hornú hranicu na 65. No keď vás necháme, tak odovzdáte krajinu s 51, možno 52 %, hoci máte naplánovaných 46, ale nikto nevie, aký bude ďalší vývoj v nasledujúcich rokoch. Čiže prvý údaj, zadlženie krajiny, absolútne korektné a presné číslo, zadlžujete Slovenskú republiku viac, ako sme to robili my v čase svetovej hospodárskej a finančnej krízy. Druhý údaj, ktorý sa týka nezamestnanosti. Nuž keď počas sezónnych prác vám stúpa nezamestnanosť, a v júli bola 13,05 a v auguste bola 13,15 %, čo je viac ako v júni, a o 50-tisíc dlhodobo nezamestnaných sa vám zvýšil počet v evidencii nezamestnaných, no tak nemôžte povedať, že to je nekorektné číslo. Ako je to možné, keď bolo oživenie ekonomiky na začiatku roka? Ja len počúvam, ako vytvárate nové pracovné miesta, ako všetko perfektne funguje, že vám jednoducho stúpa počet nezamestnaných na Slovensku v čase sezónnych prác. Ukážte mi nejaký rok, vytiahnite nejakú múdru štatistiku, pán minister, a ukážte, kedy počas sezónnych prác vám stúpala nezamestnanosť. Obávam sa, že takúto štatistiku nenájdete okrem obdobia vlády Ivety Radičovej. Opäť veľmi konkrétny údaj. Zdražovanie a pokles reálnych miezd. Priznali ste, že došlo k poklesu reálnych miezd, myslím, že v I. štvrťroku to bolo evidované, o nejakú sumu, ktorá nebola výrazná, bolo to niečo blízko jedného percenta. A priznali ste aj to, že je to možno aj dôsledok konsolidačného balíčka, ktorý ste prijali na začiatku roku 2011. Ale pýtam sa ešte raz, kedy naposledy nám reálne, alebo klesali reálne mzdy? Ja si to nepamätám. Za vašej vlády, bohužiaľ, áno. Za vašej vlády. Vďaka tým nezmyslom, ktoré ste poschvaľovali v súvislosti s DPH, je rast cien rýchlejší, ako je rast miezd. To je vaša politika. A to je presné číslo, ktoré nemôžete oklamať. Dnes je evidentné, že zdražovanie je rýchlejšie, ako je rast miezd. A môžete to odôvodňovať stabilizáciou miezd, môžte to odôvodňovať zmrazovaním miezd, len, prosím, už tak nezmrazujte mzdy ústavných činiteľov, ako to urobil pán Sulík. Pretože pán Sulík prišiel s návrhom zákona, že ideme zastaviť mzdy ústavných činiteľov. A dopadlo to tak, že sú o 400 eur vyššie. Blahoželám. Takže treba dávať veľký pozor na to, aký návrh zákona príde z dielne Slobody a solidarity. (Potlesk.) Pán minister, problémom je to, že tento rok klasická štvorčlenná rodina na Slovensku zaplatí kvôli vašej neprofesionalite a nedobrej hospodárskej a sociálnej politike o 500 eur viac na základné životné potreby. Tento údaj nikto nespochybnil. Nikto nepovedal, že naozaj rodina, ktorá má dve deti a dvoch priemerne zarábajúcich ľudí, o 500 eur zaplatí viacej za bývanie, za dopravu, za energie, za potreby, ktoré sú spojené so školstvom, so zdravotníctvom a ďalšími a ďalšími vecami. A ak pôjdete filozofiou, ktorú ste spustili, že ľudia budú platiť viac a viac za iné služby, tak tých 500 eur v roku 2012 môže byť 600, v roku 2013 možno 700 eur. Hospodársky rast. Chcete poprieť, že sme vám odovzdali krajinu s najvyšším hospodárskym rastom v Európskej únii? Asi to nemôžte poprieť. V júni 2010 ste dostali krajinu s najvyšším hospodárskym rastom v Európskej únii. My sme vás varovali, nerobte tie nezmyselné opatrenia na začiatku roku 2011, spomalíte hospodársky rast. Nerobte harakiri s verejnými investíciami. Urobili ste ich. Pozastavili ste hospodársky rast. A dnes sa čudujete, že nemáte finančné prostriedky v štátnom rozpočte. Hľadáte tam, kde tie peniaze nie sú, medzi tými najchudobnejšími, ale to myslím si, je už čistá vaša politika, ktorú budete stále robiť. Pán minister, bol by som veľmi opatrný, byť vami, keď hovoríte o zdrojoch, ktorými disponovala vláda v rokoch 2006 až 2010. Neboli ste to vy, pod kuratelou ktorého bol sprivatizovaný majetok za 330 mld. slovenských korún? Kde sú tie peniaze? Nestavali sa cesty. Nestavalo sa v podstate nič. Za 330 mld. korún ste predali najcennejší štátny majetok, to v mnohých prípadoch pod vašou priamou kuratelou, za nevýhodné ceny, za podozrivých podmienok, ale dnes sme v roku 2011, ja sa k tomu nechcem vracať. Preto prosím, buďte veľmi opatrený, keď hovoríte o zdrojoch, ktorými disponovala naša vláda a ktorými disponovala vaša. Pretože my sme neprivatizovali ani jednu jedinú akciu štátneho majetku Slovenskej republiky. (Potlesk.) Naopak, tam, kde to bolo možné, sme štátny majetok chránili. Dokonca sme vám odovzdali aj Transpetrol, ktorý je dnes v stopercentnom vlastníctve štátu, hoci predtým ste ho veľmi lacno predali do zahraničia. Pokiaľ ide o ďalšie témy, chcel by som sa ešte vyjadriť k tomu, čo hovoril pán minister financií, ale snažím sa byť takisto korektný v číslach a v údajoch. Pán minister financií, vy ste hovorili o tom, že v prípade prenájmu budovy pre Daňové riaditeľstvo v Košiciach sme podpísali nejaké nevýhodné zmluvy na konci nášho vládneho obdobia. Prečo nepoviete korektne, že nebola podpísaná ostrá zmluva, ale bola podpísaná zmluva o budúcej zmluve? A mohli by ste vedieť, aký je rozdiel medzi zmluvou, ostrou zmluvou, a aký je rozdiel medzi takouto zmluvou a zmluvou o budúcej zmluve? To je prvá vec. Druhá vec, vy ste túto zmluvu o budúcej zmluve absolútne nerešpektovali a napriamo bez všetkého ste podpísali zmluvu s okresným predsedom SDKÚ v Nitre s pánom Ščurkom. Potom na základe medializácie táto zmluva bola zrušená a váš osobný priateľ, s ktorým ste boli v Latinskej Amerike, musel odstúpiť z pozície generálneho riaditeľa. Tvrdíte, že bola nejaká verejná súťaž. Dobre, bola verejná súťaž a boli dve ponuky. Jedna ponuka bola od okresného predsedu SDKÚ pána Ščurku a druhá bola od firmy, ktorej názov teraz presne neviem. Fakt ale je ten, že pán Ščurka napriek tomu, že ponúkal budovu na periférii Košíc, dal podmienky o 230-tisíc eur ročne nevýhodnejšie pre štát ako konkurencia, ktorá dávala budovu v strede mesta. Snáď nechcete porovnávať kukuričné pole, ako ukazoval pán poslanec Raši, s budovou, ktorá je oproti Zimnému štadiónu v Košiciach. Všetci chodíme do Košíc, tak si dobre viete predstaviť, kde sa nachádza to, čo ponúkala konkurencia a čo ponúkal okresný predseda SDKÚ v Nitre. Súťaž však bola zrušená. No prečo tak asi bola zrušená? Ako je to možné, že okresný predseda SDKÚ dá o 230-tisíc eur ročne horšiu ponuku na budovu na periférii v porovnaní s konkurenciou v strede mesta a vy zrušíte súťaž, lebo vraj sa nedajú vyhodnotiť podmienky tejto súťaže? Vy žartujete?! Bolo úplne evidentné, že ste potrebovali nastaviť podmienky súťaže tak, aby vyhral váš okresný predseda SDKÚ. Váš okresný predseda SDKÚ. (Potlesk.) Do novej súťaže, ktorú ste vyhlásili, sa už neprihlásil, samozrejme, nikto iný, iba okresný predseda. Všetci dobre poznáme obsah vyhlásenia, ktoré bolo zverejnené konkurenciou, ktorá povedala, s touto súťažou nechceme nič mať, pretože je jasne šitá na mieru okresného predsedu SDKÚ v Nitre. Tak, prosím, nehovorte, že bola nejaká verejná súťaž, nehovorte o tom, že tu bola nejaká možnosť konkurencie. My sme sa veľmi intenzívne zaujímali o trhové ceny v danej oblasti. Môžete sa v danom momente odkazovať na hocaké americké, cyperské, líbyjské, hocaké firmy, je to úplne jedno. Fakt je ten, že trhová cena na mieste, kde stojí budova okresného predsedu SDKÚ v Nitre v Košiciach je 6 – 6,50 eur za meter štvorcový. Váš okresný predseda SDKÚ to prenajal štátu za 11,40. Jedenásť štyridsať. Ak teda odrátame 11,40 alebo vyrátame ten rozdiel, je to 5 eur na meter štvorcový. Vyrátajte to celkovou sumou na rok, na päť rokov, obciam na ďalších päť rokov. Je to veľmi zaujímavá suma, ktorá mohla byť predmetom rôznych dealov. A beriem na vedomie, čo povedal pán poslanec Burian, že predtým túto budovu mala dostať spoločnosť Siemens za veľmi nízku cenu, ale potom odtadiaľ odišla a došlo tam aj k nejakému vyplateniu. Nehovoriac o tom, že ste ešte museli vyplatiť 500-tisíc eur tej predchádzajúcej firme, ktorá tam urobila nejaké stavebné úpravy. Stranícky klientelizmus jak krištáľová guľa. O čom sa tu bavíme? Čo chcete spochybniť? Okresný predseda SDKÚ. A pani premiérka ešte povie, z čoho má chudák žiť. No, tak asi nie z tohto. (Potlesk.) Veď predsa pán Ščurka (doznievanie potlesku), pán Ščurka asi nie je chudobný človek. Pokiaľ viem, je to podnikateľ, ktorý žije v Nitre a v okolí má rôzne podnikateľské aktivity, asi nežije z 300 eur mesačne ako dôchodcovia. A asi by som ťažko vedel postaviť otázku, z čoho má chudák pán okresný predseda SDKÚ žiť. Nuž teda mu neprenajmeme budovu, tak asi umrie od hlasu v Nitre a bude niekde žobrať pred Priorom. To sa nikdy nestalo. Môžme sa hádať, o čom chceme. Áno, my sme tiež urobili chyby. Ja som odvolal jedenásť ministrov a odvolali sme celé vedenia inštitúcií: Slovenského pozemkového fondu, Štátnych lesov, ďalších a ďalších. Nikdy som nepovedal, že sme nerobili chyby. Ale nikdy okresný predseda strany SMER – sociálna demokracia neprenajímal svoju súkromnú budovu štátnym inštitúciám. Nikdy! A nie za premrštenú cenu. (Potlesk.) Takže buďme konkrétni a buďme korektní z hľadiska cien, ak sa o tom bavíme. Úplne na záver, najviac sa mi páči, keď tu aj vystúpil pred pár hodinami minister vnútra a hovoril o tom, že ako sa bojuje proti korupcii a klientelizmu, ako on verí, že je tu pár ľudí na Slovensku, on verí medzi týmito ľuďmi okrem iného aj pani predsedníčke vlády Slovenskej republiky. Nuž, keby tu bol pán minister vnútra, ale nie je tu, tak by som sa ho spýtal na jeho správanie sa počas tlačovej konferencie, na ktorej mu bola postavená otázka, že či sa chce vyjadriť k téme prenájmu budovy pre Daňové riaditeľstvo v Košiciach. A pán minister vnútra sa dal do polohy známych troch čínskych opíc: nevidím, nepočujem, nehovorím, len, preboha, sa tu ma nepýtajte, pretože na to by som asi niečo musel v danom okamihu povedať. Minister Lipšic to odmietol absolútne komentovať, lebo vedel, že to nie je čisté. A nie je to trošku inak, pán minister financií? Nie je to inak v tom, že ak teraz vyplávajú na povrch takéto kauzy, je to preto, že je toho toľko? Veď to nie je iba prípad pani predsedníčky vlády, u ktorej v kancelárii sa priamo melie nejaká korupcia. Už sme zachytili veci okolo štátnej tajomníčky na ministerstve práce. Bola to kauza klientelizmu a sú tu ďalšie a ďalšie veci, ktoré sa objavujú takmer pravidelne. Čo keď to, že vyplavujú na povrch tieto veci, je dôsledkom toho, že toho je toľko, že keby sa aj snažili orgány činné v trestnom konaní niečo urobiť, aby to zakryli, tak to jednoducho zakryť nejde. Takto sa to jednoducho merať nedá. Fakt je ten, že vládnete. Pán minister, boli ste medzi tými ľuďmi, ktorí nám v roku 2010 v júni odkázali, ja si pamätám na historický telefonický rozhovor s pánom Dzurindom, ale nebudem jeho obsah hovoriť. Keď ste nám povedali, že my dokážeme vládnuť, budeme zodpovední bez SMER-u – sociálnej demokracie. Tak vládnite! Ale potom sa nečudujte, že poslanecký klub, ktorý tu má 62 poslancov, strana, ktorá má veľkú podporu v spoločnosti, vám nebude pripomínať prešľapy, ktoré tu máte. (Potlesk.) Vy si myslíte, že to bude stále tak, že pani premiérka bude stále najkrajšia, najčistejšia a vy budete najmúdrejší a najlepší na svete? Takto nefunguje politika ani svet. My sa pripravíme na vás a urobíme všetko pre to, tak ako vy chcete, aby sme my čo najdlhšie zostali v opozícii, my urobíme všetko pre to, aby ste čo najrýchlejšie odtadiaľto odišli. Taký je život politický. (Potlesk.) Taký je politický život. (Doznievanie potlesku.) Tento politický súboj si nepochybne rozdáme, nepochybne rozdáme. Bude veľmi zaujímavý tento súboj a ja sa naň veľmi teším (povedané so smiechom), ja sa naň, pán minister, veľmi teším, pretože my sme už niečo preskákali (reakcia ministra), preskákali na slovenskej politickej scéne, ja sa nepotrebujem povzbudzovať. Ja som takisto ráno športoval a ešte viac ako ty, pán minister. Ja mám iné športy ako ty. To je nie teraz podstatné, o čom rozprávam. (Smiech v sále.) Podstatne príjemnejšie. Podstatne príjemnejšie, musím povedať. A pozor. Pozor na beh, lebo ten trošku pôsobí aj na hlavu, takže opatrne s týmito vecami. (Smiech v sále.) Najmä teda beh, ktorý je taký dlhotrvajúci. (Povedané so smiechom.) Vážené dámy a páni, nedá sa nereagovať na vystúpenia, ktoré sú tu prednášané, pretože to vyzerá tak, že príde sem pán minister financií a teraz všetci padneme do kolien, lebo nám tu narozpráva nejaké čísla. Aj my máme čísla, pán minister. My máme svoje informácie. A budeme sa biť o svoju pravdu tak, ako sa vy bijete o svoju pravdu. Opozícia predložila legitímny návrh na odvolanie pani predsedníčky vlády, predložili sme veľmi korektné údaje. Pán minister, poprosím ťa, hovorím to veľmi osobne, skús teraz si zapnúť ten mikrofón a povedz mi jednu urážku, ktorú som povedal na adresu pani predsedníčky vlády, bol by som veľmi rád, ktorá urážka to bola, pretože ja si ju nijakým spôsobom nepamätám. Urážka tu bola povedaná od niekoho iného. Ale rešpektujme sa navzájom. Je to legitímny politický súboj, môžme ho viesť do rána, do šiestej, do siedmej, mňa už kríza prešla, mal som pred hodinou, už som v pohode, vydržím teraz. (Reakcia ministra.) Nebol som. Do siedmej do rána určite vydržíme, ale prosím, rešpektujme sa. A, pán minister financií, nie všetko, čo ste hovorili, bolo korektné a mojou povinnosťou bolo na to reagovať. Ďakujem pekne. (Potlesk.)